รัฐบาลไทย-ข่าวทำเนียบรัฐบาล-มท.1 สั่งการผู้ว่าฯ ทั่วประเทศ เตรียมพร้อมรับสถานการณ์อุทกภัยในช่วงฤดูฝน ปี 2566 คาดฝนตกชุกหนาแน่นที่สุด สิงหาคม – ตุลาคม 66 เน้นย้ำ สายด่วนนิรภัย 1784 รับแจ้งเหตุ และสแตนบายเจ้าหน
วันจันทร์ที่ 22 พฤษภาคม 2566
22/05/2566
มท.1 สั่งการผู้ว่าฯ ทั่วประเทศ เตรียมพร้อมรับสถานการณ์อุทกภัยในช่วงฤดูฝน ปี 2566 คาดฝนตกชุกหนาแน่นที่สุด สิงหาคม – ตุลาคม 66 เน้นย้ํา สายด่วนนิรภัย 1784 รับแจ้งเหตุ และสแตนบายเจ้าหน
มท.1 สั่งการผู้ว่าฯ ทั่วประเทศ เตรียมพร้อมรับสถานการณ์อุทกภัยในช่วงฤดูฝน ปี 2566 คาดฝนตกชุกหนาแน่นที่สุด สิงหาคม – ตุลาคม 66 เน้นย้ํา สายด่วนนิรภัย 1784 รับแจ้งเหตุ และสแตนบายเจ้าหน้าที่พร้อมให้การช่วยเหลือประชาชน ตลอด 24 ชั่วโมง
วันนี้ (22 พ.ค. 66) พลเอก อนุพงษ์ เผ่าจินดา รัฐมนตรีว่าการกระทรวงมหาดไทยในฐานะผู้บัญชาการป้องกันและบรรเทาสาธารณภัยแห่งชาติ เปิดเผยว่า ในวันนี้ประเทศไทยได้เข้าสู่ฤดูฝน ปี 2566 ซึ่งจะสิ้นสุดประมาณกลางเดือนตุลาคม 2566 โดยหน่วยงานที่เกี่ยวข้องกับสภาพอากาศคาดการณ์ปริมาณฝนรวมของทั้งประเทศจะน้อยกว่าค่าเฉลี่ยปกติเล็กน้อย และในช่วงประมาณกลางเดือนมิถุนายนถึงกลางเดือนกรกฎาคม จะเกิดสภาวะฝนทิ้งช่วง ส่งผลให้ปริมาณและการกระจายของฝนมีน้อย สําหรับในช่วงเดือนสิงหาคม กันยายน และตุลาคม เป็นช่วงที่มีฝนตกชุกหนาแน่นที่สุด และมีโอกาสสูงที่จะมีพายุหมุนเขตร้อนเคลื่อนผ่านบริเวณประเทศไทย ส่งผลให้มีฝนตกหนักถึงหนักมากและก่อให้เกิดสภาวะน้ําท่วมฉับพลัน น้ําป่าไหลหลาก รวมทั้งน้ําล้นตลิ่งในหลายพื้นที่
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวว่า เพื่อให้การเตรียมรับสถานการณ์อุทกภัยในช่วงฤดูฝนปี 2566 เป็นไปตามกฎหมาย แผน และมติคณะรัฐมนตรีที่เกี่ยวข้อง จึงได้สั่งการไปยังผู้ว่าราชการจังหวัดทุกจังหวัดในฐานะผู้อํานวยการกองอํานวยการป้องกันและบรรเทาสาธารณภัยจังหวัดได้ตั้งคณะทํางานเฝ้าระวังและติดตามสถานการณ์อุทกภัย ทบทวนและปรับปรุงแผนเผชิญเหตุอุทกภัยของจังหวัดให้มีข้อมูลพื้นที่เสี่ยงอุทกภัยดินถล่มในระดับหมู่บ้าน/ชุมชน รายการเครื่องมือ วัสดุ อุปกรณ์ เครื่องจักรกลสาธารณภัยของหน่วยงานต่าง ๆ การกําหนดจุด/พื้นที่ปลอดภัยประจําหมู่บ้าน/ชุมชน แผนอพยพประชาชน และสถานที่จัดตั้งศูนย์พักพิงชั่วคราว ช่องทางการสื่อสาร ให้ชัดเจน พร้อมทั้งให้มีการซักซ้อมแนวปฏิบัติตามแผนเผชิญเหตุอุทกภัยร่วมกับหน่วยงานที่เกี่ยวข้อง และใช้ประโยชน์จาก "ผังภูมิสังคมเพื่อการบริหารจัดการน้ําในหมู่บ้าน/ชุมชนแบบบูรณาการอย่างยั่งยืน (Geo - Social Map)" ในการเพิ่มประสิทธิภาพการระบายน้ําและการเพิ่มพื้นที่รองรับน้ํา และวางแผนการติดตั้งเครื่องจักรกลสาธารณภัยในพื้นที่เสี่ยงอุทกภัยไว้เป็นการล่วงหน้าอย่างเป็นระบบเชื่อมโยงกัน
“สําหรับพื้นที่เสี่ยงในเขตชุมชน พื้นที่สําคัญทางเศรษฐกิจ และเส้นทางคมนาคมที่มักเกิดอุทกภัยเป็นประจํา ให้เร่งขุดลอกท่อระบายน้ํา ดูดเลน ทําความสะอาดร่องน้ํา และสําหรับคลอง แหล่งน้ําต่าง ๆ ให้กําจัดวัชพืช ขยะ สิ่งกีดขวางทางน้ํา เพื่อใช้รองรับน้ําฝนและน้ําจากท่อระบายน้ําได้อย่างเต็มประสิทธิภาพ พร้อมทั้งให้วางแผนการลําเลียงน้ําที่มีการระบายในช่วงน้ํามากไปยังพื้นที่รองรับน้ําต่าง ๆ ที่มีน้ําน้อย อาทิ การเปิดทางน้ํา การสูบส่งน้ําไปยังแหล่งกักเก็บน้ําของหมู่บ้าน/ชุมชน เพื่อกักเก็บน้ําไว้ใช้กรณีเกิดสถานการณ์ฝนทิ้งช่วง พร้อมทั้งตรวจสอบความมั่นคงแข็งแรงสถานที่ใช้กักเก็บน้ํา กั้นน้ํา อาทิ อ่างเก็บน้ํา พนังกั้นน้ํา และปรับปรุงให้เกิดความมั่นคงแข็งแรงตามหลักวิศวกรรม เพื่อรองรับกรณีฝนตกหนักหรือน้ําไหลเข้า ไหลผ่านในปริมาณมาก และต้องตรวจสอบจุดเสี่ยงอันตรายจากกระแสไฟฟ้า หากประเมินว่าอาจเกิดอันตรายกับประชาชน ให้รีบตัดกระแสไฟฟ้าและเร่งรัดแก้ไขปัญหาโดยทันที นอกจากนี้ หากมีแนวโน้มการเกิดสถานการณ์อุทกภัย วาตภัย และดินถล่ม ให้แจ้งเตือนไปยังกองอํานวยการป้องกันและบรรเทาสาธรณภัยแต่ละระดับ เพื่อเตรียมให้ความช่วยเหลือตามแผนเผชิญเหตุ พร้อมแจ้งเตือนประชาชนทราบถึงสถานการณ์ แนวปฏิบัติให้เกิดความปลอดภัย ช่องทางการแจ้งข้อมูลและขอรับความช่วยเหลือจากภาครัฐในทุกช่องทางสื่อสาร” พลเอก อนุพงษ์ฯ กล่าว
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวเพิ่มเติมว่า ในด้านการเผชิญเหตุ เมื่อเกิดหรือคาดว่าจะเกิดสถานการณ์อุทกภัย วาตภัย และดินถล่ม ให้จัดตั้งศูนย์บัญชาการเหตุการณ์จังหวัด อําเภอ และศูนย์ปฏิบัติการฉุกเฉินท้องถิ่น เพื่อเป็นศูนย์ควบคุม สั่งการ และอํานวยการหลักในการระดมสรรพกําลัง ประสานการปฏิบัติระหว่างหน่วยงานต่าง ๆ โดย “ในเขตชุมชนเมือง” ที่เกิดฝนตกหนักและส่งผลให้เกิดน้ําท่วมขังสร้างความเสียหายต่อทรัพย์สินของประชาชน ให้ฝ่ายปกครองบูรณาการภาคีเครือข่ายทุกภาคส่วนร่วมเฝ้าระวัง กําจัดสิ่งกีดขวางทางน้ํา รวมทั้งจัดกําลังตรวจตราเฝ้าระวังบริเวณเสาไฟฟ้าในเขตชุมชน สถานศึกษา เพื่อให้ความช่วยเหลือ แจ้งเตือนประชาชนที่สัญจรไปมาบริเวณดังกล่าว “สําหรับพื้นที่ที่มีความจําเป็นต้องใช้เครื่องจักรกลสาธารณภัยสนับสนุนการแก้ไขปัญหา” ให้บูรณาการหน่วยงานฝ่ายพลเรือน หน่วยทหาร ตลอดจนภาคเอกชน ใช้เครื่องจักรกลสาธารณภัยเปิดทางน้ํา หรือสูบน้ําระบายออกจากพื้นที่ พร้อมทั้งจัดชุดปฏิบัติการให้ความช่วยเหลือประชาชน อาทิ การจัดตั้งโรงครัวพระราชทาน การแจกจ่ายอาหาร สิ่งของด้านการดํารงชีพตามวงรอบอย่างต่อเนื่อง โดยน้อมนําพระบรมราโชบายของพระบาทสมเด็จพระเจ้าอยู่หัว เร่งบรรเทาสถานการณ์ให้พี่น้องประชาชนผู้ประสบภัยกลับมาใช้ชีวิตตามปกติสุขได้โดยเร็ว และบูรณาการหน่วยงานทั้งฝ่ายพลเรือน หน่วยทหาร และองค์กรปกครองส่วนท้องถิ่น เพื่อเร่งซ่อมแซมบ้านเรือนประชาชน
“กรณีเส้นทางคมนาคมมีน้ําท่วมขังหรือได้รับความเสียหายจากอุทกภัย ให้จัดทําป้ายแจ้งเตือน และจัดเจ้าหน้าที่อํานวยความสะดวกแนะนําเส้นทางเลี่ยงที่ปลอดภัย โดยหากเส้นทางคมนาคมถูกตัดขาด หรือบ้านเรือนประชาชนถูกน้ําท่วมขังสูงให้จัดยานพาหนะที่เหมาะสม อาทิ เรือ รถยกสูง อํานวยความสะดวกให้ประชาชน พร้อมทั้งเร่งซ่อมแซมเส้นทางที่ชํารุด/ถูกตัดขาด เพื่อให้การคมนาคมของพี่น้องประชาชนและภาคขนส่งสามารถใช้การได้ ทั้งนี้ หากพี่น้องประชาชนได้รับความเดือดร้อนจากสถานการณ์อุทกภัย และภัยต่าง ๆ ขอให้ได้ติดต่อประสานงานแจ้งสายด่วนนิรภัย 1784 ตลอด 24 ชั่วโมง เพื่อเจ้าหน้าที่ที่เกี่ยวข้องได้เร่งให้การช่วยเหลือโดยทันที” พลเอก อนุพงษ์ฯ กล่าวในช่วงท้าย